Алматы облысының

Жамбыл ауданындағы

атом электр станциясының үздік атауына

жалпыхалықтық конкурсты өткізу

жөніндегі Конкурстық комиссияның

2025 жылғы 23 қыркүйектегі №1

шешімімен бекітілді

**Атом электр станциясының үздік атауына**

**жалпыхалықтық конкурс өткізу қағидалары**

**1. Жалпы ережелер**

1.1. Осы Қағидалар Алматы облысының Жамбыл ауданында құрылысы жоспарланған атом электр станциясының (АЭС) үздік атауына арналған жалпыхалықтық конкурстың (бұдан әрі – Конкурс) өткізу тәртібін айқындайды.

1.2. Конкурс Қазақстан Республикасының Атом энергиясы жөніндегі агенттігімен (бұдан әрі – Ұйымдастырушы) атом энергетикасының тарихи маңызы бар нысанына атауды таңдау процесіне халықты тарту мақсатында өткізіледі.

1.3. Конкурс ашық болып табылады және Қазақстан Республикасының аумағында өткізіледі.

1.4. Конкурсты ұйымдастыру және өткізу жөніндегі комиссияның (бұдан әрі – Комиссия) құрамы мен ережесі Конкурсты өткізу мәселелері жөніндегі жұмыс тобының ұсыныстарына сәйкес Қазақстан Республикасы Атом энергиясы жөніндегі агенттігі Төрағасының бұйрығымен бекітіледі.

1.5. Комиссия жұмысының негізгі нысаны отырыстар болып табылады, олардың нәтижелері тиісті хаттамалармен ресімделеді.

**2. Конкурстың мақсаттары**

2.1. Конкурстың мақсаттары Қазақстан үшін нысанның тарихи, мәдени және өнеркәсіптік маңыздылығын көрсететін АЭС атауы бойынша үздік ұсынысты анықтау, сондай-ақ халықты ел үшін маңызды жоба бойынша шешім қабылдауға тарту болып табылады.

2.2. Конкурс және оны өткізу барысы туралы ақпаратқа ашық қолжетімділікті қамтамасыз ету үшін, сондай-ақ АЭС атауы бойынша бірегей ұсыныстардың санын арттыру үшін, Конкурс өткізу бұқаралық ақпарат құралдарының қатысуымен ақпараттық кампаниямен сүйемелденеді.

**3. Конкурсқа қатысушылар**

3.1. Конкурсқа он алты жасқа толған Қазақстан Республикасының азаматтары қатысады.

3.2. Қатысу ерікті және тегін.

3.3. Конкурсқа қатысушылар айрықша мүліктік авторлық және сабақтас құқықтар, оның ішінде ұсынылған атауларды пайдалануға және ұсынылған атауларды пайдалануға рұқсат беруге немесе тыйым салуға айрықша құқық авторлық сыйақы төлемей Ұйымдастырушыға берілетініне келіседі.

3.4. Конкурсқа қатысушылар Конкурсты Ұйымдастырушы, авторлық сыйақы төлемей, ұсынылған ұсыныстарды ақпараттық және жарнамалық-имидждік мақсаттарда (тираждау, материалдарды жалпыға бірдей назарға жеткізу және т.б.) көпшілік алдында, оның ішінде бұқаралық ақпарат құралдарында пайдалану құқығын өзіне қалдыратынына келіседі.

**4. Конкурсқа қатысу тәртібі**

4.1. Ұсыныстарды қабылдау eGov Mobile мобильді қосымшасы арқылы жүзеге асырылады.

4.2. Ұсыныстар беру кезінде Конкурсқа қатысушылар мыналарды көрсетеді:

- 30 таңбадан аспайтын АЭС атауының қазақ немесе орыс тілдерінде ұсынылатын нұсқасы;

- қалауы бойынша: ұсынылатын атау нұсқасының 1 000 таңбадан аспайтын негіздемесі.

4.3. Бір қатысушыдан атау бойынша бір ғана ұсыныс қабылданады.

4.4. Қарауға жатпайтын ұсыныстар:

- қорлау немесе кемсітушілік сөздері бар;

- әдепсіз сөздерді қамтитын;

- коммерциялық брендтерді, саяси партияларды, діни ұйымдарды қамтитын;

- Қазақстан Республикасының заңнамасын, үшінші тұлғалардың құқықтарын, соның ішінде авторлық құқықты өзгеше түрде бұзатын ұсыныстар.

4.5. Осы Қағидалардың 4.1-тармағына сәйкес ұсыныс бере отырып, қатысушылар Конкурс өткізудің барлық шарттарымен келіседі, сондай-ақ Қазақстан Республикасының заңнамасына сәйкес дербес деректерді жинауға және өңдеуге келісім білдіреді.

**5. Конкурсты өткізу мерзімі**

5.1. Ұсыныстарды қабылдау Конкурстың басталғаны туралы хабарландыру орналастырылған күннен бастап 14 күнтізбелік күн ішінде жүзеге асырылады.

5.2. Ұсыныстарды қабылдау аяқталғаннан кейін қатысушылардан түскен атаулар тізімі қалыптастырылып, Комиссияның одан әрі қарауына жіберіледі.

5.3. Конкурсқа белгіленген мерзімінен кеш ұсынылған немесе Конкурс талаптарына сәйкес келмейтін, сондай-ақ белгіленген талаптарды бұза отырып ресімделген ұсыныстар Конкурсқа қатысуға жіберілмейді.

5.4. Конкурсқа ұсынылған ұсыныстар қайтарылмайды және өңделмейді.

**6. Ұсыныстарды бағалау критерийлері**

6.1. Комиссия ұсынылған атауларды келесі өлшемшарттар бойынша бағалайды:

- Танымалдылық – атаудың осы нұсқасын ұсынған қатысушылар саны;

- Тарихи және мәдени маңыздылығы – ұлттық дәстүрлер мен құндылықтардың көрінісі;

- Саланың имиджіне сәйкестік – атом энергетикасының қауіпсіздігімен, заманауилығымен және дамуымен байланыстыру;

- Үндестік – қазақ, орыс және ағылшын тілдерінде айтылу және қабылдау ыңғайлылығы;

- Бірегейлік пен түпнұсқалық – қолданыстағы белгілі нысандар және брендтермен сәйкестіктің болмауы;

- Есте сақтаудың жеңілдігі – атаудың қарапайымдылығы мен қысқалығы, қабылдау стандарттарына сәйкестігі.

6.2. Комиссия үздік атауды таңдау туралы түпкілікті шешімді ұсынылған деректер мен талдау нәтижелері негізінде қабылдайды.

**7. Атом электр станциясының үздік атауын анықтау**

7.1. Комиссияның шешімі қатысып отырған мүшелердің көпшілік даусымен ашық дауыс беру жолымен қабылданады. Дауыстар тең болған кезде төрағалық етушінің дауысы шешуші болып табылады. Қарау нәтижесі хаттамамен ресімделеді және оны Комиссия төрағасы бекітеді.

7.2. Комиссия мүшелері:

- Конкурстық ұсыныстарды талқылауға, қарауға және салыстыруға қатысады және АЭС үздік атауын айқындау туралы шешім қабылдауды қамтамасыз етеді;

- Конкурсқа ұсынылған барлық материалдармен танысуға құқығы бар;

- Конкурстық ұсыныстарды объективті қарауға міндетті;

- осы Қағидалардың талаптарына сәйкес келмейтін ұсыныстарды қабылдамайды.

7.3. Егер бір атауды бірнеше қатысушы ұсынса, ол бірыңғай ұсыныс ретінде қарастырылады.

АЭС атауы бойынша бірдей ұсыныс берген қатысушылардың саны осы Қағидалардың 6.1-тармағына сәйкес есепке алынады.

Комиссия Қағидалардың 6.1-тармағында көрсетілген критерийлердің маңыздылық деңгейін өз бетінше айқындайды, ұсыныстардың белгіленген өлшемшарттарға сәйкестігін қарайды және АЭС-ке үздік атауды айқындау жөнінде шешім қабылдайды.

7.4. Комиссия шешімімен үздік деп танылған атауды ұсынған қатысушылар АЭС атауының тең авторлары болып жарияланады және Ұйымдастырушының ресми ақпараттық материалдарында аталып өтіледі.

7.5. Егер үздік деп танылған атауды бір ғана қатысушы ұсынған болса, бұл қатысушы Конкурстың жеңімпазы болып танылады және АЭС-ке үздік атаудың авторы ретінде жарияланып, Ұйымдастырушының ресми ақпараттық материалдарында аталып өтеді.

7.6. Конкурстың қортындылары 2025 жылғы 31 қазанға дейін жарияланады.

**8. Қорытынды ереже**

8.1. Қатысушылардың барлық дербес деректері тек Конкурс өткізу мақсатында пайдаланылады.

8.2. Ұйымдастырушы қатысушыларға алдын ала ескертусіз осы Қағидаларға өзгерістер енгізу құқығын өзіне қалдырады. Енгізілген өзгерістер Ұйымдастырушының ресми интернет-ресурсында жарияланады.